****

**Република Србија**

**МИНИСТАРСТВО ПРИВРЕДЕ**

**расписује**

**ЈАВНИ ПОЗИВ**

**за доделу бесповратних средстава у оквиру**

**ПРОГРАМА ФИНАНСИЈСКЕ ПОДРШКЕ ЗА ПЛАСМАН МЕДА И ДРУГИХ ПРОИЗВОДА ПЧЕЛА У 2025. ГОДИНИ**

Програм финансијске подршке за пласман меда и других пчелињих производа у 2025. години спроводиМинистарство привреде у сарадњи са Фондом за развој Републике Србије.

Укупно расположива бесповратна средства за спровођење овог програма су 50.000.000,00 динара.

 Средства опредељена Програмом намењена су за финансијску подршку привредним друштвима и предузетницима, који су пре објављивања јавног позива регистровани у Агенцији за привредне регистре и имају уписан у Регистар одобрених објеката код Управе за ветерину, објекат намењен за пуњење и паковање меда и других производа пчела у коме се мед и други производи пчела, без обзира на порекло, пуне и пакују или се пуне и пакују услужно, а намењени су за стављање у промет.

Изузетно, за средства могу да конкуришу и привредна друштва и предузетници који су пре објављивања јавног позива регистровани у Агенцији за привредне регистре и чији оснивачи имају уписан у Регистар објеката код Управе за ветерину, објекат за примарну производњу меда и других производа пчела у коме се мед и други производи пчела пореклом из сопственог пчелињака, сакупљају, врцају, пуне, пакују, складиште и стављају у промет. У том случају, услов је да одмах по набавци опреме, а најкасније до 31.12.2025. године овај привредни субјекат или предузетник изврши упис, у Регистар одобрених објеката код Управе за ветерину, објекта намењеног за пуњење и паковање меда и других производа пчела у коме се мед и други производи пчела, без обзира на порекло, пуне и пакују или се пуне и пакују услужно, а намењени су за стављање у промет.

 Привредни субјекти који задовоље услове Програма могу остварити право на финансијску подршку у виду бесповратних средстава у износу до 50% вредности улагања. Преостали износ за набавку опреме привредних друштава и предузетника финансираће се из сопствених средстава.

Износ укупно одобрених средства по захтеву може максимално износити 3.000.000,00 динара.

 Улагања која се могу финансирати у оквиру овог Програма обухватају:

- набавку машина и опреме за финализацију и паковање меда и других производа пчела (линије за пуњење и паковање меда, пунилице за тегле и боце, етикетирке, вакуум пакерице, опрема за паковање у кесице и мале дозе...)

- набавку опреме за складиштење и чување меда и других производа пчела (INOX - прохромски резервоари за мед, контејнери за складиштење полена, прополиса, воска, камере за контролисану температуру складиштења….)

- набавку доставних возила за превоз сировина и сопствених готових производа, као и друга транспортна средства која се користе у погону.

 Захтев за доделу бесповратних средстава се подноси Фонду за развој и то достављањем попуњеног обрасца за пријаву, као и пратеће документације којом се доказује испуњеност услова из овог програма, електронским путем.

 Јавни позив је отворен до утрошка средстава, а најкасније до 30.06.2025. године.